Woord: nuuskierige agie - Maroela Media
Woord: nuuskierige agie
man/vrou wie se nuus in gevaar verkeer
Dié agie was Agie van Enckhuisen en haar geskiedenis het behoue gebly. Sy (en die uitdrukking) verskyn die eerste keer in 1654 in 'n prettige boek, De gaven van de milde St. Martin. Die uitdrukking word gewild omdat die Kluchtigh Avontuurtje van 't Nieuwsgierigh Aeghje van Enkhuysen in 1655 as 'n byvoegsel in 'n ander boek van Jan Zoet opgeneem word, naamlik 't Leven en bedrijf van Clement Marot.
A. Bormeester maak later 'n klugspel daarvan wat die uitdrukking verder laat versprei.
Volgens die klugte was Agie jonk en met 'n smid getroud. Die slae van sy hamer was nie opwindend genoeg nie, en sy wend haar toe na 'n skipper in die buurt wat soms Antwerpen toe vaar. Aangesien sy nie as "agterbakse Agie" bekend wil staan nie, neul sy by haar man om op 'n keer saam met haar en die skipper te vaar.
In Antwerpen merk 'n Spaanse Brabander haar op en spreek haar vriendelik as "niggie" aan – wat daar 'n woord vir 'n prostituut is. (Spaanse Brabander is die bynaam vir 'n Brabander wat die Spaanse prag en praal navolg.) Die arme Agie weet dit nie. Sy dink terstond dat die señor haar neef is en beland deur sy toedoen in 'n bordeel. Daar word sy dronk en verloor ongelukkig nie gewig nie, maar honderd gulde.